Yulduz Usmonova Yangi yil oqshomida ikkita xususiy va ikkita davlat telekanalida chiqish qiladi

O‘zbekiston xalq artisti Yulduz Usmonova O‘zbekistonning to‘rtta telekanalidagi Yangi yilga bag‘ishlangan bayram dasturlarida chiqish qiladi. Bu haqda Instagram’da xonanda nomidan yuritiladigan sahifa ma’lum qildi.

Xabar berishlaricha, O‘zMTRK tizimiga kiruvchi “O‘zbekiston” telekanalidagi 31-dekabr kuni efirga uzatiladigan “Bayram oqshomi” dasturida Yulduz Usmonova 22:00 da “O‘zbekiston, sevaman” qo‘shig‘ini kuylab chiqadi.

Shuningdek, O‘zMTRK tizimidagi boshqa bir telekanal — “Navo”da ham Yangi yil efiri doirasida Yulduz Usmonova ishtirokidagi bir necha chiqishlar efirga uzatilishi ma’lum qilinmoqda.
Bundan tashqari, MY5 (“Mening yurtim”) telekanalidagi “Diydor shirin” ko‘rsatuvining 31-dekabr kuni 18:00 da boshlanadigan sonida xonanda “Yalinganing qani” nomli qo‘shig‘ini, 21:00 da boshlanadigan “Butun olam bir manzilda” dasturida esa “Bum tak, ko‘zimda yosh” qo‘shig‘ini kuylaydi.
Yulduz Usmonova 31-dekabr kuni 23:59 da “Milliy TV” telekanalining Yangi yil oqshomini “O‘zingdan qo‘ymasin, xalqim” qo‘shig‘i bilan ochib beradi; oqshom davomida uning “Senga”, “O‘sha, o‘sha” nomli kompozitsiyalari ham jarang sochishi kutilmoqda.
Ko‘p yillardan beri telekanallarda va davlat tadbirlarida chiqish qilmayotgan Yulduz Usmonova 5-dekabr kuni Shavkat Mirziyoyevning O‘zbekiston Prezidenti saylovidagi g‘alabasi sharafiga tashkillashtirilgan tantanali marosimda O‘zbekiston madhiyasini kuylagan edi.
Keyinroq u Konstitutsiya kuniga bag‘ishlangan va O‘zbekiston Prezidenti Shavkat Mirziyoyev ishtirok etgan bayram konsertida qo‘shiq kuylab chiqdi.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’” (@toshqindaryo)ga obuna bo‘lib, yangiliklardan ovozli ko‘rinishda bahramand bo‘lishingiz mumkin.